CELEX: 32007R1247
Language: lv
Date: 2007-10-22
Title: Padomes Regula (EK) Nr. 1247/2007 ( 2007. gada 22. oktobris ), ar ko groza Regulu (EK) Nr. 1947/2005 attiecībā uz Somijas piešķirto valsts atbalstu par sēklām un labības sēklām

26.10.2007   
            
            
               LV
            
            
               Eiropas Savienības Oficiālais Vēstnesis
            
            
               L 282/1
            
         
      PADOMES REGULA (EK) Nr. 1247/2007
   (2007. gada 22. oktobris),
   ar ko groza Regulu (EK) Nr. 1947/2005 attiecībā uz Somijas piešķirto valsts atbalstu par sēklām un labības sēklām
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 36. pantu un 37. panta 2. punkta trešo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu,
   tā kā:
   
               (1)
            
            
               Saskaņā ar Padomes Regulas (EK) Nr. 1947/2005 (1) 8. panta 2. punkta pirmo daļu Somija, pamatojoties uz Komisijas atļauju, var piešķirt atbalstu par Somijā audzētiem konkrētiem sēklu daudzumiem un konkrētiem labības sēklu daudzumiem, ņemot vērā tās īpašos klimatiskos apstākļus.
            
         
               (2)
            
            
               Komisija, pamatojoties uz Somijas sniegto informāciju, nosūtīja Padomei ziņojumu saskaņā ar Regulas (EK) Nr. 1947/2005 8. panta 2. punkta otro daļu. Minētais ziņojums liecina, ka sēklu un labības sēklu audzētājiem Somijā ir pieejamas arī citas atbalsta shēmas, no kurām tie var gūt labumu, jo saskaņā ar minētajām shēmām Somijas lauksaimniekiem tiek atlīdzināts par tiem klimatiskajiem apstākļiem, kuros tie darbojas.
            
         
               (3)
            
            
               Ziņojumā arī norādīts, ka konstatēta labības sēklu ražošanas apjoma palielināšanās Somijā un ka importēto labības sēklu daudzums ir neliels, salīdzinot ar valstī audzēto daudzumu. Turklāt ziņojumā sniegti pierādījumi tam, ka tad, kad samazinājās sēklu audzēšanas apjoms valstī, palielinājās imports, un otrādi, kas ļauj secināt, ka valstī audzētās sēklas ir iespējams aizstāt ar importētajām un ka Somijas valsts atbalsts var kropļot konkurenci ar importētiem produktiem.
            
         
               (4)
            
            
               Timotiņa sēklas Somijā pavairo gandrīz optimālos un konkurenci pienācīgi veicinošos apstākļos. Saistītā atbalsta saglabāšana par timotiņa audzēšanu ievērojami sekmē timotiņa sēklu audzēšanu Somijā. Tādēļ būtu jāpārtrauc valsts atbalsta piešķiršana par timotiņa sēklu audzēšanu.
            
         
               (5)
            
            
               Minēto iemeslu dēļ un vienotā tirgus pienācīgas darbības dēļ ir lietderīgi pārtraukt iespēju Somijā piešķirt valsts atbalstu par sēklām un labības sēklām. Tomēr, lai Somijas lauksaimniekiem dotu iespēju sagatavoties situācijai, kad valsts atbalstu nepiešķirs, būtu jāpiešķir atbalsts par sēklu un labības sēklu audzēšanu, izņemot par timotiņa sēklu audzēšanu, pēdējā papildu pārejas laika posmā, kuram noslēdzoties atbalsta piešķiršana tiks atcelta.
            
         
               (6)
            
            
               Lai veiktu valsts atbalsta sistēmas starpposma pārskatu, Somijai būtu jāsagatavo sīki izstrādāts ziņojums par piešķirtā valsts atbalsta rezultātiem.
            
         
               (7)
            
            
               Regula (EK) Nr. 1947/2005 tādēļ būtu atbilstīgi jāgroza,
            
         IR PIEŅĒMUSI ŠO REGULU.
   1. pants
   Regulas (EK) Nr. 1947/2005 8. panta 2. punktu aizstāj ar šādu tekstu:
   
      “2.   Somija līdz 2010. gada ražas gadam, to ieskaitot, ar Komisijas atļauju var piešķirt valsts atbalstu par konkrētiem daudzumiem sēklu, izņemot par timotiņa sēklām (Phleum pratense L.), un konkrētiem daudzumiem labības sēklu, kas audzētas vienīgi Somijā.
      Vēlākais līdz 2008. gada 31. decembrim Somija nosūta Komisijai sīki izstrādātu ziņojumu par atļautā atbalsta rezultātiem.”
   
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Luksemburgā, 2007. gada 22. oktobrī
      
         
            Padomes vārdā —
         
            priekšsēdētājs
         
         J. SILVA
         
      
   
   
      (1)  OV L 312, 29.11.2005., 3. lpp.